Geestelike sig nodig | Netwerk24
Geestelike sig nodig
Deur Dr. Hannes De Kock 10 Julie 2019 06:01
“Ek bid dat Hy julle geestesoë so verhelder dat julle kan weet watter hoop sy roeping inhou, en watter rykdom daar is in die heerlike erfenis wat Hy vir die gelowiges bestem het, en hoe geweldig groot sy krag is wat Hy uitoefen in ons wat glo.” Efesiërs 1:18,19.
Daar word vertel van ’n Chinees, wat al baie jare lank katarakte aan albei oë gehad het, wat in die 1930’s homself in ’n sendinghospitaal bevind het, waar ’n sendingdokter op die Chinese blinde geopereer het.
Dit was ’n sukses en hy kon weer sien.
Maar meer nog, terwyl hy in die hospitaal was, het hy die Here Jesus ook leer ken.
Geestelik het sy oë ook oopgegaan.
’n Maand of drie daarna het hierdie Chinees weer sy opwagting by die sendinghospitaal gemaak, dié keer met 48 blindes saam met hom.
Hy het voorgeloop met ’n dik tou, terwyl die blindes, elk met ’n stukkie van die tou stewig in hulle hande, agter hom aangestap het.
Die tuisdorpie van hierdie Chinees en sy vriende was 400 km ver.
Met sy aankoms het hy vir die dokter gesê: “Maak asseblief hulle oë gesond.
“Maar, asseblief, hulle moet ook leer om Jesus te sien.”
Hy wou hierdie geleentheid gebruik om ander by Jesus te kry.